Nuwe Barbie ‘oorweldigende oomblik’ vir Downsindroom-modelEllie Goldstein saam met die nuwe Downsindroom-Barbie. (Foto: Ellie Goldstein/Instagram) Ná meer as 60 jaar op die rakke en tientalle nuwe weergawes van dié kenmerkende poppe, het Barbie eindelik ’n pop met down se sindroom bekendgestel. Dié Barbie is deel van Mattel se Barbie Fashionistas-stel en spruit uit ŉ vergadering tussen dié speelgoedvervaardiger en die Nasionale Down se Sindroom-vereniging in die VSA(NDSS). Dit is ook nie Barbie se eerste pop wat ’n gestremdheid verteenwoordig nie. “Sedert haar ontstaan in 1959 het Barbie meer as 175 nuwe baadjies aangetrek,” het Mattel in ’n verklaring gesê. “Deur die jare was daar ’n verskeidenheid van velkleure, haarteksture, liggaamsdiversiteit en poppe wat gestremdhede weerspieël. Die reeks het poppe vertoon wat in rolstoele was, prostetiese ledemate gehad het, gehoorapparate gedra het, poppe met vitiligo [’n veltoestand] en poppe wat nie hare gehad het nie.” Die model, Ellie Goldstein, wat self ook Down se sindroom het, dien as die ambassadeur vir dié nuwe pop. Sy het ook onlangs op die voorblad van die Vogue-tydskrif verskyn. A post shared by Ellie G (@elliejg16_zebedeemodel) “Ek is verheug dat daar ’n Barbie met Down se sindroom is,” het Ellie gesê. “Ek het oorweldig gevoel toe ek die pop gesien het. Dit het so baie vir my beteken en ek voel geëerd dat Barbie my gekies het om haar aan die wêreld bekend te stel. Diversiteit is belangrik, dit is nodig dat die wêreld meer mense soos ek sien.” Dié nuwe Barbie-pop is korter en met ’n langer bolyf ontwerp, om die fisieke voorkoms van ’n vrou met Down se sindroom te weerspieël. Sy het ook kleiner ore, die brug van haar neus is platter en sy het amandelvormige oë. Die pop se handpalms bevat ook net een strepie, ’n kenmerk van talle mense met downsindroom. “Ons hoor gereeld van families wat voel dat hul kinders met Down se sindroom nie in die hoofstroommedia verteenwoordig word nie,” het Carol Boys, uitvoerende hoof van die Down se sindroom-vereniging in die Verenigde Koninkryk gesê. “Ons verwelkom die feit dat kinders in ons gemeenskap met ’n pop gaan kan speel wat soos hulle lyk. Ons sien daarna uit om haar op die rakke langs Barbie-poppe met gehoorstukke en rolstoele te sien. Ons vier inklusiwiteit.” Bykomende bron: Cosmopolitan